Hammer Odde Fyr
Hammer Odde Fyr, anduvningsfyr på det nordligste punkt af Hammeren på Bornholm, opført 1895. Hammer Odde Fyr skulle supplere det højtliggende Hammeren Fyr.
Det firkantede tårn er ligesom de sammenbyggede teglhængte fyrbygninger hvidkalket og er blot 12 m højt med en flammehøjde på 21 m.o.h. Tårnet blev fra starten forsynet med et roterende linseapparat og har fyrkarakteren 2 korte blink pr. 10 sek.
Ved fyret er der i dag en kystudkigsstation som kontrollerer skibsfarten, og fyret er udstyret med korrektionsapparatur til skibenes satellitnavigering. En natursti fører igennem fyrets område som grænser op til en lille plantage, kaldet Fyrmesterskoven.
Adresse: Hammer Odde Fyr 2, 3770 Allinge.